1.

henstiller til Rådet: a) på ny at bekræfte sin urokkelige støtte til Beijing-handlingsprogrammet og de efterfølgende gennemgangskonferencer og den vifte af foranstaltninger med henblik på ligestilling mellem kønnene, som er fastsat heri b) at understrege betydningen af et positivt resultat af den 66. samling i FN's Kommission for Kvinders Status, der skal finde sted den 14.-25. marts 2022, herunder gennem vedtagelse af en række fremadskuende og ambitiøse forpligtelser, som beskrives i den politiske erklæring c) at sikre fuld inddragelse af Parlamentet og dets Udvalg om Kvinders Rettigheder og Ligestilling i beslutningsprocessen vedrørende EU's holdning under den 66. samling i FN's Kommission for Kvinders Status, og at de har tilstrækkelig information og adgang til dokumentet med EU's holdning forud for forhandlingerne d) at sikre, at EU udviser stærkt lederskab og indtager en fælles holdning til vigtigheden af at styrke kvinders status og indflydelse og opnå ligestilling mellem kønnene i forbindelse med bekæmpelsen af klimaforandringer, samt at gøre en stærk indsats for utvetydigt at fordømme enhver form for tilbageslag for ligestillingen eller tiltag, der undergraver kvinders rettigheder, selvstændighed og frigørelse på ethvert område e) at give tilsagn om sin stærke støtte til arbejdet i UN Women, som er en central aktør i FN-systemet til fremme af kvinders rettigheder og samling af alle relevante interessenter med henblik på at skabe politisk forandring og koordinere tiltag; at opfordre alle FN's medlemsstater til sammen med EU at sikre tilstrækkelig finansiering af UN Women f) på ny at bekræfte de tilsagn om ligestilling mellem kønnene og styrkelse af kvinders status og indflydelse, som er givet på de relevante FN-topmøder og -konferencer, herunder den internationale konference om befolkning og udvikling samt dennes handlingsprogram og slutdokumenterne fra gennemgangene heraf g) at anerkende, at kvinder i al deres mangfoldighed, navnlig fra indfødte folk og andre naturressourceafhængige befolkningsgrupper, rammes uforholdsmæssigt hårdt af klimaforandringer, miljøforringelse og miljøkatastrofer, som f.eks. tab af økosystemer, mistet adgang til vigtige naturressourcer, fejlernæring samt luftvejssygdomme og vand- og vektorbårne sygdomme h) at notere sig covid-19-pandemiens virkninger på kønsorienterede klimaforanstaltninger og sikre, at alle klimapolitikker og -programmer afspejler disse virkninger og sigter mod at styrke kvinders modstandsdygtighed og tilpasningsevner i) at gentage sin målsætning om at støtte og udvikle den fornyede 5-årige ligestillingshandlingsplan, som man enedes om på COP25 for at fremme ligestilling mellem kønnene i UNFCCC-processen, og at gå foran med et godt eksempel ved at forpligte sig til at opnå en ligelig repræsentation af mænd og kvinder i delegationerne til UNFCCC j) højlydt at fremhæve, at kvinder og piger ikke kun rammes af klimaforandringerne, men også er stærke forandringsagenter i klimaomstillingen; at give tilsagn om, at kvinder i al deres mangfoldighed kan deltage meningsfuldt og ligeværdigt i beslutningstagende organer på alle niveauer inden for klimapolitikken og -indsatsen såvel som i løsningen af konflikter og efter konflikter; at sikre kvinders lige inddragelse i udformningen og gennemførelsen af ambitiøse og lokalt forankrede programmer for klimaberedskab, -afbødning og -tilpasning, og derved sikre en effektiv ligestillingsfremmende klimaindsats, katastroferisikoreduktion og en inkluderende og bæredygtig forvaltning af naturressourcer; at fremme en bred og meningsfuld deltagelse af civilsamfundet, kvindeorganisationer og marginaliserede grupper i beslutningsprocessen og politikudformningen på alle niveauer; at tilskynde unge, og især unge kvinder, til at deltage k) at træffe øjeblikkelige foranstaltninger til at imødegå klimaforandringerne for at forhindre, at folk drives væk fra deres hjem og lokalsamfund, og derved tackle det voksende fænomen, klimafremkaldt fordrivelse l) at advokere for, støtte og træffe konkrete foranstaltninger til at beskytte kvinder, der er i risiko på grund af klimaforandringer og miljøkatastrofer, især mod fordrivelse, fattigdom, menneskesmugling, kønsbaseret vold samt fødevareusikkerhed og trusler mod deres levebrød, og sikre, at de har adgang til vigtige tjenester og tilstrækkelig og tilgængelig sanitet, og beskytte deres fysiske og mentale sundhed, herunder seksuel og reproduktiv sundhed og rettigheder m) at forøge sit engagement i bekæmpelse af alle former for kønsbaseret vold, navnlig i lyset af den øgede risiko for kvinder, der rammes af klimaforandringer; at styrke de forebyggende foranstaltninger og sikre støtte til ofre for at undgå sekundær viktimisering; at forpligte sig yderligere som led i et regionalt og internationalt partnerskab til at hjælpe med at styre og finansiere bekæmpelsen af kønsbaseret vold n) at adressere og på det kraftigste fordømme stigningen i konfliktrelateret kønsbaseret vold, herunder seksuel vold, navnlig i områder, der er berørt af klimaforandringer, gennem sine eksterne forbindelser og i alle menneskerettighedsbestemmelser i internationale aftaler o) at slå til lyd for gennemførelsen af målrettede ligestillingsforanstaltninger kombineret med mainstreaming af kønsaspektet i miljø- og klimapolitikker; at gennemføre systematiske kønsspecifikke konsekvensanalyser baseret på indsamling af disaggregerede data for at opnå en bedre forståelse af kønsspecifikke aspekter af klimaforandringer og naturkatastrofer og sikre kønsekspertise i relevante klimaforanstaltninger og -politikker, herunder inden for rammerne af den europæiske grønne pagt; at vedtage og gennemføre kønsbudgettering og kønsorienterede praksisser og køreplaner med henblik på at sikre, at der øremærkes tilstrækkelige midler til fremme af ligestilling mellem kønnene p) at anerkende forbindelserne mellem en kønsorienteret klimaindsats og den retfærdige omstilling med henblik på at fremme inkluderende muligheder for alle i den grønne økonomi; at sikre, at alle politikker i forbindelse med den grønne omstilling tager hensyn til kønsspecifikke behov og ikke har en negativ indvirkning på kvinder, piger og personer, der udsættes for intersektionel diskrimination q) at forpligte sig til at organisere uddannelse med fokus på ligestilling mellem kønnene for EU-tjenestemænd, navnlig dem, der beskæftiger sig med udviklings- og klimapolitik r) at opbygge og styrke kvinders og pigers modstandsdygtighed i forbindelse med klimaforandringer, miljøforringelse og katastrofer ved at investere i kønsorienterede sociale tjenester, sundheds- og omsorgssystemer samt at sikre anstændigt arbejde s) at slå til lyd for en øget indsats for større inddragelse af kvinder på arbejdsmarkedet og at forbedre støtten til kvinders iværksætteri inden for områderne klima- og miljøteknologi og -forskning; at sætte skub i innovationen inden for disse meget vigtige områder og samtidig fremme kvinders økonomiske uafhængighed t) at opfordre EU og medlemsstaterne til at fremme adgang for kvinder i al deres mangfoldighed til nye jobmuligheder i den grønne omstilling med henblik på at sikre, at grønne job er lige fordelagtige og tilgængelige for alle; at lette og øge kvinders adgang til information og uddannelse, herunder inden for videnskab, teknologi og økonomi, og dermed forbedre deres viden, færdigheder og muligheder for deltagelse i miljørelaterede beslutninger, samtidig med at kønsstereotyper bekæmpes u) at anerkende, at de sektorer, hvor størstedelen af arbejdsstyrken er kvinder (såsom omsorg), er kulstofneutrale; at udnytte dette forhold og de muligheder, det kan give, og fremme disse sektorer som et middel til at håndtere klimaforandringer og den retfærdige omstilling v) at opfordre medlemsstaterne og EU til fuldt ud at gennemføre kønshandlingsplan III og opfylde målene for det prioriterede område om klimaforandringer og miljø w) at beskytte kvinders rettigheder og yde særlig støtte til kvindelige miljømenneskerettighedsforkæmpere og sikre, at krænkelser og overgreb mod dem efterforskes, og at de ansvarlige drages til ansvar; at sikre, at græsrodsorganisationer for kvinders rettigheder støttes, gennem tilvejebringelse af tilstrækkelig finansiering og fjernelse af begrænsninger, der hæmmer deres evne til at arbejde x) at understrege, at der er behov for at beskytte og fremme rettighederne for grupper, der udsættes for mangeartede og intersektionelle former for diskrimination, herunder kvinder med handicap, sorte kvinder og farvede kvinder, migrantkvinder og kvinder tilhørende etniske minoriteter, ældre kvinder, kvinder i landdistrikter og affolkede områder, enlige mødre og LGBTIQ+-personer; at arbejde for at fremme konceptet om bekæmpelse af mangeartet diskrimination og integrere intersektionel analyse i alle FN's organer, i EU og i dets medlemsstater;